รัฐบาลไทย-ข่าวทำเนียบรัฐบาล-​สธ.ตั้งคกก.ขับเคลื่อนนโยบายและกลั่นกรองโครงการเอกชนร่วมลงทุนด้านสุขภาพ
วันพฤหัสบดีที่ 28 กันยายน 2560
​สธ.ตั้งคกก.ขับเคลื่อนนโยบายและกลั่นกรองโครงการเอกชนร่วมลงทุนด้านสุขภาพ
กระทรวงสาธารณสุขตั้งคณะกรรมการขับเคลื่อนนโยบายและกลั่นกรองโครงการ
กระทรวงสาธารณสุขตั้งคณะกรรมการขับเคลื่อนนโยบายและกลั่นกรองโครงการให้เอกชนร่วมลงทุนด้านสุขภาพ พร้อมเตรียมผลักดันโครงการที่ให้เอกชนร่วมลงทุนใน2กิจการ ได้แก่ การพัฒนาโครงสร้างพื้นฐานด้านสาธารณสุข และกิจการด้านยาและอุปกรณ์การแพทย์
วันนี้(28กันยายน2560)ที่ กระทรวงสาธารณสุข จ.นนทบุรี นายแพทย์โสภณ เมฆธน ปลัดกระทรวงสาธารณสุข พร้อมด้วยนายจุมพล ริมสาคร รองปลัดกระทรวงการคลัง นายแพทย์เจษฎา โชคดํารงสุข อธิบดีกรมควบคุมโรค ประชุมคณะกรรมการขับเคลื่อนนโยบายและกลั่นกรองโครงการให้เอกชนร่วมลงทุนด้านสุขภาพ ครั้งที่1/2560ประกอบด้วยผู้แทนกระทรวงการคลัง สํานักงบประมาณ กรมบัญชีกลาง กรมธนารักษ์ อัยการสูงสุด สํานักงานคณะกรรมการนโยบายรัฐวิสาหกิจ อธิบดีทุกกรมในสังกัดกระทรวงสาธารณสุข
นายแพทย์โสภณ กล่าวว่า กระทรวงสาธารณสุขได้ตั้งคณะกรรมการขับเคลื่อนนโยบายและกลั่นกรองโครงการให้เอกชนร่วมลงทุนด้านสุขภาพ เพื่อทําหน้าที่พัฒนานโยบายแนวทางให้เอกชนร่วมลงทุนด้านสุขภาพ ขับเคลื่อนการดําเนินงาน กําหนดกรอบแนวทาง ตลอดจนทบทวนปรับปรุง ศึกษาวิเคราะห์การปรับปรุงแก้ไข เพื่อให้การดําเนินการเป็นไปอย่างมีประสิทธิภาพ ประสิทธิผล บรรลุตามพระราชบัญญัติการให้เอกชนร่วมลงทุนในกิจการรัฐ พ.ศ.2556และแผนยุทธศาสตร์การให้เอกชนร่วมลงทุนในกิจการของรัฐ พ.ศ.2558-2562
นายแพทย์โสภณ กล่าวต่อว่า กระทรวงสาธารณสุขได้จัดทําแผนแม่บทการให้เอกชนร่วมลงทุนด้านสุขภาพ (Health PPP Master Plan)และมีโครงการที่ให้เอกชนร่วมลงทุนใน2กิจการในระยะแรก ได้แก่ กิจการพัฒนาโครงสร้างพื้นฐานด้านสาธารณสุข และกิจการด้านยาและอุปกรณ์การแพทย์ โดยมีความก้าวหน้า ดังนี้ โครงการภายใต้ความร่วมมือกับธนาคารเพื่อการพัฒนาเอเชีย (ADB)แบ่งเป็น2กลุ่ม ได้แก่1.โครงการภายใต้กิจการด้านยาและอุปกรณ์การแพทย์ มี2 โครงการย่อย คือโครงการจัดบริการตรวจวินิจฉัยทางรังสีวินิจฉัยขั้นสูง โรงพยาบาลสุราษฎร์ธานีและโครงการจัดบริการฟอกเลือดในศูนย์ไตเทียม โรงพยาบาลราชบุรี ซึ่งได้รับความเห็นชอบในหลักการและกรมธนารักษ์ได้มอบอํานาจให้กระทรวงสาธารณสุขในการจัดให้เอกชนเช่าพื้นที่ ขณะนี้อยู่ระหว่างเตรียมการคัดเลือกและร่างสัญญาฯ
2.โครงการภายใต้กิจการพัฒนาโครงสร้างพื้นฐานด้านสาธารณสุข มี5โครงการย่อย ได้แก่ โครงการอาคารที่พักญาติและจอดรถ โรงพยาบาลสุราษฎร์ธานี769ล้านบาท โครงการอาคารบริการทางการแพทย์และจอดรถ โรงพยาบาลนครปฐม403ล้านบาท โครงการอาคารบริการทางการแพทย์ โรงพยาบาลหาดใหญ่ มูลค่า1,670ล้านบาท โครงการอาคารบริการทางการแพทย์ โรงพยาบาลราชบุรี757ล้านบาท โครงการก่อสร้างศูนย์กักแยกโรค กรมควบคุมโรค72ล้านบาท ซึ่งทุกโครงการผ่านการศึกษาความเป็นไปได้เบื้องต้นแล้ว
สําหรับโครงการศูนย์การแพทย์เฉพาะทาง กรมการแพทย์ เป็นโครงการก่อสร้างโรงพยาบาลขนาด500เตียง บนพื้นที่15ไร่ของการรถไฟแห่งประเทศไทย มูลค่าก่อสร้างประมาณ5,000ล้านบาท และเครื่องมือแพทย์2,000-3,000ล้านบาท อยู่ระหว่างขอทําสัญญาเช่าพื้นที่หากเรียบร้อยจะนําเสนอรัฐมนตรีว่าการกระทรวงสาธารณสุขและคณะรัฐมนตรีต่อไป
"กระทรวงสาธารณสุข เชิญผู้เกี่ยวข้อง ผู้เชี่ยวชาญจากภาคส่วนต่างๆ มาช่วยกันพิจารณาร่วมผลักดันโครงการให้เอกชนร่วมลงทุนด้านสุขภาพ ของกระทรวงฯ ที่กําลังดําเนินการ ทั้งที่ทําแล้วเช่น ศูนย์ไตเทียม ห้องแล็ป เครื่องเอ็กซเรย์คอมพิวเตอร์ เป็นต้น ให้มีความสอดคล้องตามแผนลงทุนระยะ5ปี ของแผนพัฒนาระบบบริการ ที่มีทั้งการลงทุนด้านอาคารสถานที่ เครื่องมือแพทย์ โดยให้มีเอกชนมาร่วมลงทุน เนื่องจากผู้ปฎิบัติยังมีข้อกังวลเรื่องกฏระเบียบ ข้อทางกฎหมาย"นายแพทย์โสภณ กล่าว